Gautrein bied Sondag beperkte diens | Maroela Media
Gautrein bied Sondag beperkte diens
Die Gautrein het aangekondig dat hy wel Sondag 'n beperkte diens sal bied.
Die Gautrein sou aanvanklik glad nie dié naweek loop nie nadat onderhandelinge tussen Bombela en Numsa 'n dooiepunt bereik het.
Daar sal Sondag 'n beperkte diens tussen 09:00 en 18:00 beskikbaar wees op die Oos-Wes- en Noord-Suid-lyne. Treine sal elke uur beskikbaar wees in albei rigtings. Die Hatfield-, Pretoria-, Sandton-, Park- en OR Tambo-stasies sal oop wees.
Treine sal Maandag en Dinsdag tydens die oggend- en middag-standaardspitstye elke 15 minute beskikbaar wees. Die Gautrein sal later meer besonderhede bekend maak oor die reëlings wat buite spitstye vir die twee dae sal geld.
Werkers van die vakbond Numsa het Maandag begin staak oor 'n loongeskil.
Volgens Bombela, die maatskappy wat die Gautrein bedryf, kon verdere loononderhandelinge nie die dooiepunt oplos nie.
Bombela bied 'n loonverhoging van 4,1% aan terwyl Numsa 'n verhoging van 26% eis.
Fire die hele lot wat so sleg is om te werk! Daar's baie mense wat wil werk. Die land is op sy knieë en hulle soek 26% verhoging aikona geen maatskappy gee daai verhoging nie.